Vermoorde onnie Saterdag in Swellendam begrawe | Netwerk24
Deur Maygene de Wee 06 November 2019 06:26
Allison Plaatjies (26), die jong onderwyseres wat twee weke gelede in Clanwilliam vermoor is, word Saterdag in Swellendam, haar tuisdorp, begrawe.
Plaatjies het onlangs in Clanwilliam begin skoolgehou.
Allison Plaatjies word Saterdag in Swellendam begrawe.
Lizel Plaatjies, haar tannie, sê hul geliefde "Sussie" se begrafnisdiens is Saterdag om 11:00.
'n Gedenkdiens word ook vir Donderdag om 19:00 beplan. Albei dienste sal in die Anglikaanse kerk St. Luke's in Swellendam gehou word.
Lizel het Dinsdag gesê dit gaan emosioneel effens beter met Plaatjies se ma, Yvonne. "Ons vat dit dag vir dag."
Sy sê Yvonne is baie stil. "Sy het nog nie eintlik baie gehuil nie, maar ons hou haar dop."
Woensdagaand word ook 'n gedenkdiens in die Verenigde Gereformeerde kerk in Clanwilliam gehou.
"Ons was aanvanklik net van plan om 'n gedenkdiens in Swellendam te hou, maar daar was te veel mense in Clanwilliam wat gesê het hulle wil 'n laaste eer aan haar betoon."
Plaatjies se lyk is op Sondag 27 Oktober omstreeks 19:00 in haar huurwoonstel in Katjiepieringstraat in Clanwilliam gevind. Sy het veelvoudige sny- en steekwonde gehad.
Plaatjies was sedert Januarie vanjaar 'n onderwyser by die Sederberg Primêre Skool.
Haar kêrel, Philip April (24), is weens haar moord in hegtenis geneem. Hy het verlede Woensdag in Clanwilliam se landdroshof op aanklagte van moord, motordiefstal en regsverydeling verskyn.
Die staat voer aan dat April sy meisie van 30 maande met 'n skerp voorwerp, vermoedelik 'n mes, doodgesteek en ook haar keel afgesny het.
Hulle het mekaar sowat drie jaar gelede op die Mowbray-kampus van die Kaapse Skiereiland-Universiteit vir Tegnologie (KSUT) ontmoet. Albei was toe onderwysstudente.
Die verkeerspolisie in Citrusdal het April glo die Sondag ná die moord in Plaatjies se motor op klagte van dronkbestuur en bestuur sonder 'n rybewys in hegtenis geneem. 'n Aanklag van moord is die Maandag by die klagstaat gevoeg.